Verswakte Hurricanes troef Blues | Netwerk24
Verswakte Hurricanes troef Blues
15 Junie 2019 11:47
Die Hurricanes het Saterdag in Wellington hul 12de oorwinning van die seisoen behaal, 'n beter wenrekord as die Crusaders in vanjaar se Superrugbyreeks.
Die senter Peter Umaga-Jensen het Saterdag twee keer vir die Hurricanes agter die doellyn gaan kuier. Foto: Getty Images
Die tuisspan het 'n agterstand van 19 punte uitgewis om die Blues met 29-24 te klop.
Die Hurricanes, met nege veranderinge aan die span wat verlede week met die Leeus in Johannesburg afgereken het, het die voortou vir die eerste keer in die 64ste minuut geneem, terwyl die Blues nie 'n enkele punt in die tweede helfte kon aanteken nie.
Die Hurricanes speel volgende week gasheer in een van die reeks se kwarteindwedstryde, maar moet wag tot ná die laaste wedstryd van die dag om uit te vind wie hul teenstanders gaan wees.
Die kragmeting tussen die Bulle en die Leeus in Pretoria sal bepaal wie na Nieu-Seeland reis om die Hurricanes te pak.
Hurricanes 29 (5) – Drieë: Peter Umaga-Jensen (2), Fletcher Smith, Isaia Walker-Leawere. Doelskop: Jackson Garden-Bachop (3). Strafdoel: Garden-Bachop.
Blues 24 (24) – Drieë: Taniela Tele'a, Caleb Clarke, Melani Nanai. Doelskoppe: Otere Black (3). Strafdoel: Black.